














Anexa 4.1. la documentația de atribuire

CAIET DE SARCINI

privind concesionarea unui imobil teren în suprafață de 1455 mp, din imobilul teren identificat cu nr. cadastral 194170 Satu Mare, situat în Satu Mare, la intersecția străzii Careiului cu b-dul Cloșca, ce aparține proprietății publice a municipiului Satu Mare
Cap. I.  INFORMAȚII GENERALE PRIVIND OBIECTUL CONCESIUNII

1. Descrierea și identificarea bunului care urmează să fie concesionat.
1.1 Terenul în suprafață de 1455 mp care urmează a fi atribuit în concesiune prin licitație publică, este proprietatea publică a municipiului Satu Mare, fiind identificat prin nr. cad. 194170, și este situat la intersecția străzii Careiului cu b-dul Cloșca, din municipiul Satu Mare;
· Investiția ce se va realiza pe acest teren, se va realiza în conformitate cu prevederile documentațiilor de urbanism, pe cheltuiala concesionarului și va avea destinația de restaurant de tip drive trough, drive lane, parcări, terasă și căi de acces ;
· La stabilirea nivelului minim al redevenței, s-a luat în calcul doar suprafața de 1455 mp, care în urma documentației cu propunere de dezlipire se identifică sub Lot 1, nr. cad. 194170, iar valoarea minimă a redevenței va fi exprimată în euro/mp/an ;
· Utilități disponibile: Energie electrică și rețea de apă în apropiere, inclusiv rețea publică de canalizare.

· În derularea contractului de concesiune, concesionarul ca utiliza următoarele categorii de bunuri:

· bunuri de retur: - terenul concesionat precum și investiția realizată de către concesionar pe acesta;
· bunuri proprii: - nu sunt prevăzute.

Cap. II. DURATA CONCESIONĂRII    

2.1.Terenul, identificat la Cap.I, se concesionează pe o durată de 25 (douăzeci și cinci) ani, începând cu data semnării contractului de concesiune.


2.2 Durata concesiunii poate fi prelungită, cu o perioadă cel mult egală cu jumătate din perioada inițială, în condițiile stabilite de concedent.
Cap.III. Elemente de preț

3.1. Prețul de pornire la licitația pentru concesionarea terenului este de 7,12 euro/mp/an, respectiv 10.359,60 euro/an, echivalentul în lei la cursul BNR din ziua publicării anunțului. 

3.2. Redevența (prețul de adjudecare) se va achita anual pe toată durata concesiunii, cu începere de la data semnării contractului de concesiune, și se va indexa de drept, anual cu indicele de  inflație comunicat de Institutul Național de Statistică.

3.3. Redevența se va achita trimestrial, până la data de 15 a ultimei luni din trimestru, pentru trimestrul în curs.

3.4. Neplata, în termen de două trimestre consecutive, poate duce la rezilierea unilaterală a Contractului de concesiune și încetarea concesiunii cu pierderea garanției de bună plată.

3.5. Pentru neplata, la termen, a redevenței se datorează majorări de întârziere în cuantumul legal stabilit pentru creanțele fiscale.
Cap. IV. GARANȚII SOLICITATE


4.1. Garanția de participare la licitație: În sumă fixă de 1000 lei, depusă în contul Concedentului anterior depunerii ofertei. Garanția se restituie ofertanților necâștigători.


4.2. Garanția de bună plată la contract: În termen de maximum 90 de zile de la semnarea contractului, concesionarul are obligația de a constitui o garanție de bună plată, egală cu 50% din redevența datorată pentru 1 (un) an de zile. Din această sumă concedentul poate preleva penalitățile și sumele datorate de concesionar.
4.3. Garanția de participare a ofertanților declarați respinși, se restituie în maxim 5 zile lucrătoare, de la data înregistrării solicitărilor scrise.


4.4. Garanția de participare la licitație se pierde în următoarele cazuri:
  a) dacă ofertantul își retrage oferta în termenul de valabilitate al acesteia; 
  b) în cazul ofertantului desemnat câștigător, dacă acesta nu se prezintă în termenul limită.
Cap.V. DREPTURILE PĂRȚILOR

Drepturile concesionarului
5.1. Concesionarul are dreptul de a exploata în mod direct, pe riscul și pe răspunderea sa, terenul care face obiectul contractului de concesiune.
5.2. Concesionarul are dreptul de a folosi și de a culege fructele bunului care face obiectul concesiunii, potrivit naturii bunului și obiectivelor stabilite de părți prin contractul de concesiune.

 Drepturile concedentului

5.3. Concedentul are dreptul să inspecteze bunul concesionat, să verifice stadiul de realizare a investițiilor, verificând respectarea obligațiilor asumate de concesionar.

5.4. Concedentul are dreptul să modifice, în mod unilateral, partea reglementară a contractului de concesiune, din motive excepționale legate de interesul național sau local.

5.5. Concedentul are dreptul să rezilieze, unilateral, contractul de concesiune pentru nerespectarea clauzelor referitoare la obligațiile concesionarului.


Cap. VI . OBLIGAŢIILE PĂRŢILOR 

6.1.  Concedentul are următoarele obligații: 

a. Să predea concesionarului bunul concesionat pe baza unui proces verbal de predare/primire, în termen de 5 de zile lucrătoare de la data semnării contractului de concesiune;

b. Concedentul are obligația de a nu tulbura pe concesionar în exercițiul drepturilor rezultate din contractul de concesiune;
c. Concedentul garantează pe concesionar că bunul concesionat nu este sechestrat, scos din circuitul civil, ipotecat sau gajat și nu face obiectul vreunui litigiu sau al unei revendicări;
d. Concedentul este obligat să notifice concesionarului apariția oricăror împrejurări de natură să aducă atingere drepturilor acestuia;
6.2. Concesionarul are următoarele obligații:

         a. să realizeze investițiile impuse care sunt în sarcina concesionarului și care au ca principal scop următoarele:

 - amenajarea spațiului cu tot ce înseamnă un restaurant de tip drive, în vederea plasării și preluării comenzilor direct din mașină;

 - realizarea spațiului terasă/loc de joacă și căi de acces moderne în zonă; 

         b. să preia terenul concesionat în baza unui proces verbal de predare-primire încheiat cu concedentul, în termen de 5 zile lucrătoare de la data semnării contractului de concesiune, în caz contrar urmând a pierde dreptul de concesiune și suma achitată cu titlu de garanție;

          c. să efectueze lucrările de investiții pe baza proiectului aprobat, a avizelor legale  şi a
Autorizației de construire emisă în conformitate cu prevederile legale în vigoare;

                      d. să realizeze obiectivul de investiții în scopul căruia s-a realizat concesionarea terenului, potrivit termenelor şi condițiilor prevăzute în contractul de concesiune şi în acord cu prevederile legale specifice bunului concesionat;

e.  are întreaga responsabilitate în ceea ce privește respectarea legislației în vigoare cu privire la  P.S.I., protecția mediului şi persoanelor angajate în realizarea investiției, organizările de șantier etc;

 f.  să suporte în întregime costurile de întreținere, igienizare și curățare a terenului (inclusiv evacuarea materialelor rezultate din construcție, depozitate pe amplasament);

g. să folosească terenul numai pentru destinația aprobată;

h. să exploateze în regim de continuitate şi permanență terenul concesionat;

i. să plătească redevența pe toată durata concesiunii în cuantumurile şi la termenele stabilite prin prezentul contract;

j. să plătească pe toată durata concesionării impozitele şi taxele datorate bugetului local (art. 463 alin. (2) din Legea nr. 227/2015 privind Codul Fiscal cu modificările si completările ulterioare), precum şi celelalte utilități consumate;
k. să notifice concedentului, de îndată ce sesizează existența sau posibilitatea existenței unei cauze de natură să conducă la imposibilitatea realizării activității, în vederea luării măsurilor ce se impun pentru asigurarea continuității activității;

l.  concesionarul se obligă să asigure angajaților săi condiții bune de desfășurare a activității, cu respectarea legislației în vigoare; 

m. în termen de 30 de zile de la semnarea contractului de concesiune, concesionarul are obligația de a declara terenul la Direcția de Impozite și Taxe Locale Satu Mare; 

n. concesionarul se obligă să pună la dispoziția organelor de control ale concedentului, toate evidențele şi informațiile solicitate, legate de obiectul concesiunii, cu respectarea reglementărilor privind activitățile bancare.


o. la încetarea contractului de concesiune prin ajungere la termen concesionarul este obligat să restituie concedentului bunurile de retur în mod gratuit şi libere de orice sarcini;

p. în condițiile încetării contractului de concesiune din alte cauze decât prin ajungere la
termen, forța majoră sau cazul fortuit, concesionarul este obligat să asigure continuitatea exploatării bunului proprietate publică, în condițiile stipulate în contract, până la preluarea acestuia de către concedent.


6.3.Subconcesionarea imobilului 


Se interzice subconcesionarea, în tot sau în parte, unei terţe părţi a imobilului ce face obiectul acestui contract. De asemenea se interzice închirierea, în tot sau în parte, a imobilului concesionat.


Cap.VII.   CONDIȚII DE MEDIU

7.1. Responsabilitățile de mediu revin în exclusivitate concesionarului, începând de la preluarea bunului, până la încetarea contractului de concesiune, și respectiv până la refacerea cadrului natural, după execuția lucrărilor de orice fel (investiție, organizare de șantier, intervenție, exploatare etc), cât şi menținerea acestuia în condiții normale, utilizarea de echipamente nepoluante pentru mediu ambiant şi lipsite de riscuri pentru personalul de exploatare şi întreținere, precum şi pentru locuințele învecinate. 

7.2. În cursul lucrărilor de construcții, cât şi după finalizarea acestora, concesionarul are obligația să nu afecteze în nici un fel suprafețele de teren din afara celei alocate pentru concesiune.
7.3. Concesionarul are obligația de a deține, pe cheltuiala sa, toate acordurile şi avizele impuse de legislația mediului.

Cap.VIII.  ÎNCETAREA CONTRACTULUI DE CONCESIUNE
8.1 Concesiunea încetează în următoarele situații:

a) la expirarea duratei stabilite în contract, dacă părțile nu convin în scris la prelungirea acesteia în condițiile legii;
b) în cazul în care interesul național sau local o impune, prin denunțarea unilaterală de către concedent, cu plata unei despăgubiri juste şi prealabile în sarcina concedentului;
c) în cazul nerespectării obligațiilor contractuale de către concesionar, prin reziliere, cu plata unei despăgubiri în sarcina concesionarului;
d) în cazul imposibilității obiective a concesionarului de a exploata investiția, prin renunțare, fără plata unei despăgubiri din partea concedentului. Concesionarul va trebui să-l notifice pe concedent în termen de maxim 180 zile de imposibilitatea exploatării;
e) alte situații expres prevăzute de lege;
Cap. IX. DISPOZIŢII  FINALE 

9.1. Drepturile şi îndatoririle părților se stabilesc prin contractul de concesiune.  

9.2. Realizarea obiectivului de investiții se va face numai pe baza unui proiect legal avizat, aprobat şi a autorizației de construire emisă de organele competente în conformitate cu prevederile legale în vigoare.

9.3. Contractul de concesiune se va încheia după expirarea termenului de 20 de zile calendaristice de la data comunicării către ofertanți despre deciziile referitoare la atribuirea contractului de concesiune.
9.4. Caietul de sarcini, inclusiv toate documentele necesare licitației se pun la dispoziția solicitantului gratuit în format letric sau electronic.
9.5. Participarea la licitație a ofertanților este condiționată de achitarea integrală  a debitelor pe care le au față de bugetul consolidat de stat, bugetul local şi a  garanției de  participare. 

9.6. Pentru perioada în care sumele reținute cu titlu de garanție se află la dispoziția concedentului nu se calculează dobânzi, sumele se încasează în lei și se vor elibera aceleași sume în lei.

9.7. Nu vor participa la licitație  persoanele juridice care:

            - au debite la bugetul consolidat de stat 

 - au debite față de bugetul local, 

 - au fost adjudecatari ai unei licitații anterioare şi nu au încheiat din culpa acestora contract cu Municipiul Satu Mare,
- sunt în procedură de faliment.
9.8. (1)  Dacă  licitația se amână sau se anulează, din motive obiective, a căror producere sau intervenție nu a putut fi prevăzută de către concedent, decizia de amânare sau anulare nu poate fi atacată de ofertanți.

(2) În acest caz ofertanților li se va înapoia în termen de zece zile lucrătoare, garanția de participare la licitație pe baza unei cereri scrise şi înregistrate la Primăria Satu Mare.

(3) Prin înscrierea la licitație toate condițiile impuse prin caietele de sarcini și instrucțiunile pentru ofertanți se consideră însușite de ofertanți.

9.9. Eventualele contestații cu privire la organizarea și desfășurarea licitației publice se vor depune la registratura Primăriei Municipiului Satu Mare, în termen de 48 de ore de la data desfășurării licitației, iar Comisia de soluționare a contestațiilor va analiza și instrumenta contestațiile înregistrate, în termen de 5 zile lucrătoare de la data înregistrării acestora.

                                                                    Șef serviciu,
                                                                   Faur Mihaela

